November | 2016 | penpunt
Kalli Krynauw maak haar vierde buiging
Lien Roux-de Jager se Onverwagte Leuens vind Kalli en Brink in 'n gemaklike plek. Hulle woon in 'n yslike huis, veilig en gerieflik ingerig, en boonop is hulle eersteling op pad. Nuwe karakters word bekendgestel by SIS, om vars kleur aan die reeks te verleen en volgehoue belangstelling van die leser te verseker. Dit steur dat die detail van Madelein se lotgevalle nie korrek oorgedra is aan die begin van hierdie boek nie, maar dit doen gelukkig nie afbreuk aan 'n puik spanningsverhaal nie.
Heel gou word die mat weer onder Kalli uitgeruk wanneer Brink onverklaarbaar verdwyn. Haar pad kruis ook opnuut met dié van die gehate en gevreesde Bololo wat in aanhouding is, maar sy kartelbedrywighede steeds beheer.
Die skrywer slaag daarin om weereens slim saadjies van wantroue te plant, sonder om te gou die spreekwoordelike aap uit die mou te laat.
Die leser moet wag tot na aan die einde van die verhaal, voordat die verband tussen die onderskeie sake duidelik word. 'n Gawe wending laat die leser heel tevrede die boek toemaak.
Anja Trooskombers bring ou vriende saam
My gedagtes stap ver paaie, na die dae toe ons kinders saam in die Oos-Rand Kinderkoor gesing het. Katinka en Alida is oud-kollegas, saam skoolgehou. Intussen het Alida Goetz haar man aan die dood afgestaan; daarom dat ons vir haar 'n spesiale Anja Trooskombers gemaak het.
Ons het heerlik saam gekuier, en later het daar 'n paar trane gevloei, sekerlik te verstane. Ons gebed is dat sy sal ervaar dat baie mense, vreemdelinge vir haar, saamgewerk het om vir haar hierdie kleinood te maak.
Anja trooskomberse het ook geskiedenis gemaak deur ons eerste Skype "oorhandiging" van 'n kombers aan Aneli, Alida se dogter, en jarelange vriendin van my dogter. Aneli woon in Engeland en tydens 'n kuberkuier gisteraand, het Melissa vir haar die spesiale trooskombers gewys. Alida sal dit saamneem Engeland toe wanneer sy eersdaags gaan kuier.
Nog twee pragtige Anja-verhale, wat mens met 'n genoeglikheid laat wat spruit daaruit dat ons groep mense vir ander iets beteken in hulle tye van verlies.
Kersie bo-op, het my bekendgestel aan die vernuftige skryfwerk van Bernette Bergenthuin. Sy span 'n moderne tema, dié van 'n aktualiteitsreeks vir televisie, in om Marcelle Erasmus se paaie te laat kruis met dié van Basjan Rademan. Marcelle se tante het namens haar ingeskryf, en sy wroeg met skuldgevoelens omdat sy met 'n verskuilde agenda daar is, en heel gou ook met 'n onbetwisbare aangetrokkenheid tot die kersieboer.
Dina Botha is weer in die kol met Liefde met die eerste oogopslag. 'n Skatryk en baie aantreklike man klop aan by 'n biblioteek en jaag die bibliotekaresse, Anele Prinsloo, goed die harnas in my sy aanmatigende houding. Sy aanvaar tog 'n projekaanbod van hom, en kort voor lank verander sy haar siening van hom totaal, wanneer hulle sy aan sy werk om 'n raaisel op te los wat sy oorlede ouma vir hom gestel het.
In Toe-oë-afspraak, verplaas Madelie Human vir Martinet le Roux uit haar akademiese pos in Pretoria, na die skilderagtige Paternoster, en die huis van bekende skrywer JJ Jooste. Hy herstel na 'n ongeluk wat hom tydelik van sy sig ontneem het. Beide JJ en Martinet het vooropgesette weerstand teen die teenoorgestelde geslag, maar die skanse word een na die ander afgebreek.
As 'n bonus, is daar die eerste twee hoofstukke van Laat ek jou liefhê, van Annarie Linde, vir diegene wat nog wonder of hulle dit moet aanskaf. 93 Bladsye van heerlike, romantiese leesstof in een tydskrif!
Slim Leuens boei enduit
Soos die geval was in Donker Leuens, wat die reeks van Lien Roux-de Jager afgeskop het, saai die skrywer vanuit die staanspoor agterdog oor meer as een van die rolspelers en hou die leser aan die wonder. Die spanning en grusame detail word egter dramaties aangedraai in hierdie derde boek in die reeks. Die skrywer kom skok wanneer 'n sleutelkarakter die moordenaar ten prooi val, en natuurlik word Kalli Krynauw nie gespaar nie. Sy verkeer in dodelike gevaar en word blootgestel aan erge trauma, wat vir my as leser op die punt van my stoel gehad het. Ek was dankbaar dat ek dit gelees het op 'n stadium nadat die reeks reeds uitgebrei was, en ek kon moedhou dat ons heldin dit sou oorleef. Om op te som, 'n verhaal propvol spanning, terwyl die teenwoordigheid van Brink sorg vir 'n ordentlike skoot romanse.